**Végh Antal**

*(Jánkmajtis, 1933. október 14.)*

A 60-es évek elején novellákkal és kisregényekkel kezdte írói pályáját, néhány évvel később azonban szociográfiákkal aratta első hangos sikereit. 1968-ban a Valóság című folyóirat közölte Állóvíz című írását, amely a szocialista korszakban addig nem tapasztalt vihart váltott ki.

A Penészlekről szóló tanulmány alapjában véve nem volt kritikusabb, merészebb, mint a korszak néhány más írása, talán csak a hangvétele tűnt hetykébben pimaszkodónak, irritálóbbnak a tekintélyüket féltő megyei pártvezetők számára, s ezért indítottak hajszát Végh Antal ellen. Nem vettek tudomást a változásokról, a diktatúra „puhulásáról", szerették volna elhallgattatni vagy legalábbis megleckéztetni az elszemtelenedett firkászt, aki nem tisztelte eléggé latifundiumuk határait. Nem tudták, hogy kiátkozásukkal voltaképpen sokat segítettek Végh Antalnak, akit ez a vita tett országosan ismert íróvá, az amúgy is egyre szókimondóbbá váló irodalom faltörő kosává. Végh Antalt a Penészlek-szociográfia tette egy csapásra népszerűvé, de fordítva is igaz, a penészleki állóvíz a Végh Antal-vita után mozdult meg. Az ott lakók eleinte talán szégyellték a denaturált szesz és a serke emlegetését, ma már biztosan tudják, hogy enélkül nehezebben indultak volna meg náluk is a változások.

Néhány fontosabb műve:

Erdőháton, Nyíren. 1972; Az utolsó konzílium. 1987; Akkor is, ha egyedül maradok. 1988.

Lásd még: Jánkmajtis, Újfehértó, Nyíregyháza. Irodalom:

Angyal Sándor: Végh Antal. Szülőhelyük: Szabolcs-Szatmár, Nyíregyháza, 1985.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./